b"\n_START_ARTICLE_\nTen Sing\n_START_PARAGRAPH_\nTen Sing (engelsk: Teenage Singing) er et konsept for kristent ungdomsarbeid hvor ungdommer blir engasjert gjennom ut\xc3\xb8velse av musikk (kor, solister, band), dans og drama. I Norge ble dette startet av Norges KFUK-KFUM i 1967.\n_START_SECTION_\nHistorie\n_START_PARAGRAPH_\nDet f\xc3\xb8rste Ten Sing-koret i Norge ble startet i Bergen av presten Kjell Gr\xc3\xb8nner, h\xc3\xb8sten 1967, etter inspirasjon fra det amerikanske konseptet Sing Out America. Bandet i Ten Sing bestod i begynnelsen av el-orgel, bassgitar, rytmegitar, sologitar og slagverk. Dette bandet ble senere utvidet med tangentinstrument og bl\xc3\xa5sere. Det var omkring 120 medlemmer i Ten-Sing i begynnelsen, omtrent like mange gutter som jenter. Ten Sings f\xc3\xb8rste opptreden var i februar-mars 1968 med showet \xc2\xabMed m\xc3\xa5l og mening\xc2\xbb. Ten Sings gjennombrudd kom p\xc3\xa5 Ten\xc3\xa5ringsTreff (TT) i Sandefjord, sommeren 1968. Flere tidligere deltakere i Ten Sing har senere blitt etablerte artister, blant dem Morten Harket, Bj\xc3\xb8rn Eidsv\xc3\xa5g, Dagfinn Lyngb\xc3\xb8, Sissel Kyrkjeb\xc3\xb8 og Sigvart Dagsland.\n_START_SECTION_\nIdeologi\n_START_PARAGRAPH_\nTen Sing og KFUK-KFUM er opptatt av Det hele mennesket, ung deltakelse, \xc3\xa5pent medlemskap \xe2\x80\x93 kristent lederskap, likestilling og solidaritet. En viktig faktor er Ung ansvar \xe2\x80\x93 voksent n\xc3\xa6rv\xc3\xa6r. Med dette menes det at det er de unge som skal styre og lede gruppen, men med veiledning og hjelp fra en voksen leder. Gjennom en slik prosess f\xc3\xa5r de unge m\xc3\xb8te utfordringer innenfor trygge rammer og de f\xc3\xa5r muligheten til \xc3\xa5 vokse som ledere og personer. Denne tanken gjenspeiles ogs\xc3\xa5 i KFUK-KFUMs visjon som lyder: Vi skal f\xc3\xa5 utrolige ting til \xc3\xa5 skje ved \xc3\xa5 v\xc3\xa6re en \xc3\xa5pen kristen organisasjon som jobber for \xc3\xa5 utvikle kristne, modige og kreative mennesker. De tre k'ene \xc2\xabKultur\xc2\xbb, \xc2\xabKreativitet\xc2\xbb og \xc2\xabKristus\xc2\xbb kjennetegner ogs\xc3\xa5 KFUK-KFUM's ungdomsarbeid._NEWLINE_I dag finnes det over 120 Ten Sing-grupper spredt rundt i hele Norge.\n_START_SECTION_\nTen Sing-grupper i utlandet\n_START_PARAGRAPH_\nFra omkring 1985 ble Ten Sing eksportert til utlandet, f\xc3\xb8rst ved at en lokal Ten Sing-gruppe fra Kongsberg ledet av Svein Harsten reiste p\xc3\xa5 turne til dav\xc3\xa6rende \xc3\x98st-Tyskland for og starte opp et kor der. Fra og med 1986 begynte Norges KFUK-KFUM \xc3\xa5 sende ut ett\xc3\xa5ringer gjennom konseptet Ten Sing Norway (TSN). Dette har f\xc3\xb8rt til at konseptet Ten Sing har spredd seg til st\xc3\xb8rre deler av Europa, i tillegg til enkelte grupper i Asia (Bangladesh 2 stk.) og Afrika (S\xc3\xb8r-Afrika og Tanzania). _NEWLINE_Det er arrangert to TenSing-festivaler, som skulle samle ungdommer tilknyttet Ten Sing fra hele verden. Den f\xc3\xb8rste ble holdt i august 2006 i \xc3\x85rhus, Danmark og den andre ble holdt i Ziegenhain, Tyskland i juli 2011."